Gandia acollirà la Fase Final del Campionat d'Espanya de Seleccions Autonòmiques femenines sub-16
04 juny 2018

## Gandia acollirà la Fase Final del Campionat d'Espanya de Seleccions Autonòmiques femenines sub-1604 juny 2018Última actualització: 14 juliol 2025

![](../gestion/img/_AO_8841-copia.jpg)  
  

La regidora delegada d'Esports, Lydia Morant, ha comparegut en roda de premsa al costat del secretari general de la Federació de Futbol de la Comunitat Valenciana, Salvador Gomar; el delegat comarcal, Eduard Revert, i el director general de la UE Gandia, Santi Roca, per informar que Gandia acollirà la Fase Final dels Campionats d'Espanya de Seleccions Autonòmiques Femenines Sub-16 (cadet i juvenil), que se celebrarà els dies 8, 9 i 10 de juny i que comptarà amb la participació de les seleccions de la Comunitat Valenciana, Catalunya, Balears i Andalusia.  
  
En primer lloc, **Lydia Morant** va voler agrair a la Federació de Futbol de la Comunitat Valenciana "_la seua aposta per Gandia una vegada més, per considerar que la nostra és una ciutat idònia i perfecta per desenvolupar aquestes competicions_" i ha recordat que "_a mitjans de febrer, Gandia va ser seu de la Segona Fase dels Campionats d'Espanya de Seleccions Autonòmiques Femenines Sub-16 i Sub-18. Allí va destacar Eva Navarro, que fa unes setmanes es va proclamar com Campiona d'Europa. Esperem i desitgem els mateixos èxits per als pròxims campionats_" i va fer extensiu l'agraïment a la Unió Esportiva de Gandia, "_per organitzar aquest esdeveniment que posarà la nostra ciutat, una vegada més, en el punt de mira del futbol femení del país i que serà emés en directe per streaming des del web de la Federació, el que multiplicarà l'impacte de la competició. És molt important que se'ns associe més enllà d'on vivim amb bon esport i amb esport femení_".  
  
"_És tot un honor que Gandia aculla aquest campionat no només pel que suposa en l'àmbit del foment de l'esport en la joventut, sinó també perquè és una manera immillorable de fer valdre el futbol femení i la igualtat. A la nostra ciutat, tenim molt clar que ser futbolista és una professió que la dona també ha de poder exercir, amb les mateixes garanties i oportunitats. Aquesta disciplina, sobretot de forma professional, segueix estant més lligada a homes que a dones, i les notícies que ens arriben, els grans triomfadors, els partits que es retransmeten, segueixen sent, principalment, de jugadors homes. Però tot això comença a canviar i cada vegada són més les iniciatives que, com la que avui presentem, fomenten el futbol en les dones_" va finalitzar la regidora d'Esports.  
  
Per la seua banda, **Salvador Gomar** ha agraït al consistori "_l'acollida de Gandia per a albergar aquesta fase final. Al febrer ja ens va anar molt bé en la fase classificatòria i esperem que ara torne a donar-nos la mateixa sort i que el públic responsable com va passar en l'anterior ocasió_" i ha avançat que "_estem treballant per poder tenir amb nosaltres el pròxim divendres a les internacionals sub 17 que es van proclamar Campiones d'Europa i fer-los un homenatge_". Sobre la selecció sub 16 valenciana, Gomar ha destacat que té quatre jugadores de la selecció Nacional i va convidar a la ciutadania a acudir al Guillermo Olagüe per gaudir de futbol de primer nivell.  
  
Finalment, **Santi Roca** va voler donar les gràcies a la Federació la seua aposta per la nostra ciutat i per la UE Gandia com a organitzadora. "_La fase anterior va ser un èxit d'organització, públic i instal·lacions, i per a tots, acollir aquesta fase final és un premi a la feina ben feta. Un campionat d'Espanya és un torneig molt important i Gandia reuneix totes les condicions". "Per a nosaltres com a club és un al·licient més per a aconseguir l'objectiu de disposar d'equips femenins en la nostra ciutat, un projecte que ens fa molta il·lusió_" i afegia que "_ja hem mantingut contactes amb escoles perquè vinguen a gaudir dels partits i que les trobades ens servisquen per a traslladar valors com la igualtat en l'esport entre els més joves_".

[Twittear](https://twitter.com/share)